Spoor kry R20 miljoen uit saak | Netwerk24
Afrigter onthou Blitsbok Werner se 'versoek' aan skoolhoof
So ernstig was die Blitsbok Werner Kok destyds as skoolkind daaroor dat hy van rugby 'n loopbaan wou maak, dat hy die skoolhoof gevra het dat hulle ook sewesrugby moet speel.
Deur Jan de Lange 06 Mei 2018 00:26
Hoogstens R20 miljoen uit regskoste van R355 miljoen beland in die sak van Richard Spoor, die menseregteprokureur wat meer as 'n dekade gelede begin het met die silikose-hofsaak van R5 miljard.
Dit is egter Spoor se regsfirma, Richard Spoor Ingelyf, wat betaal word nadat hulle 'n prokureur vyf jaar lank voltyds aan die enorme saak laat werk het, nog 'n prokureur vyf jaar lank halfdag, en Spoor self sedert 2005.
Die R355 miljoen wat in die historiese skikking met sewe mynboumaatskappye Donderdag vir regskoste bewillig is, word gelykop verdeel tussen die twee regspanne, Richard Spoor Ingelyf en Abrahams Kiewitz, wat die groepsgeding gevoer het. Spoor se gedeelte daarvan – R177,5 miljoen – word soos volg verdeel:
* R100 miljoen vir uitgawes insluitend die instandhouding van kantore in gebiede waar die mynwerkers vandag woon: die Oos-Kaap, Welkom, Maseru in Lesotho en Gaborone in Botswana. "Dit sluit in administrasie in die kantore, die bestuur van die kantore en die personeelkoste vir 30 paralegals – junior regslui wat vir elke eiser dokumente opstel en ander regswerk doen," sê Spoor.
* Daarby is ook koste vir mediese ondersoeke, spesialiste wat die eisers ondersoek en getuienis gelewer het. "Die koste van die kantore was rondom R650 000 per maand sedert die proses sewe jaar gelede ten volle op dreef gekom het," sê Spoor.
* Die eisers is verteenwoordig deur nege advokate (R50 miljoen).
* "Van ons R177,5 miljoen moet ook onmiddellik R50 miljoen afgetrek word vir Motley Rice LLC, die Amerikaanse regsfirma wat die eis geborg het," sê Spoor. Motley Rice, wat in die VSA as die voorste regsfirma in groepsgedinge bekend staan, het ook 'n Amerikaanse prokureur, Mark Elsner, beskikbaar gestel om Spoor in die saak by te staan.
Die ooreenkoms was dat Motley Rice 75% van die uiteindelik toekenning vir regsgeld sal kry en Richard Spoor Ingelyf 25%. "Hulle het enorme risiko's gedra deur die geld voor te skiet," sê Spoor. Wanneer al die uitgawes betaal is, sal tussen R10 miljoen en R20 miljoen vir Spoor se firma oorbly.
"Ons het eers die skikking vir eisers afgehandel en gefinaliseer. Daarna het ons die regskoste met die mynmaatskappye onderhandel en daarop ooreengekom. Al ses die uitvoerende hoofde van die mynmaatskappye was tevrede met ons geld. Ek is ook," het Spoor gesê.